Rikosta tekevän henkilön kuvan julkaiseminen voi loukata kohteen yksityisyyttä.

Bensa-aseman toiminta johti rikostuomioon Hyvinkäällä. Kuvituskuva. PASI LIESIMAA

Helsingin hovioikeus tiedottaa julkisuutta saaneesta tapauksesta, jossa bensavarkaan uhriksi joutuneet huoltoaseman työntekijät saivatkin itse rikostuomion.

Syyte koski yksityiselämää loukkaavaa tiedon levittämistä: Hyvinkäällä sijaitsevan bensa-aseman työntekijät liimasivat polttoaineautomaattiin tarran, jonka mukaan ”varastamalla polttoainetta hyväksyy kuvansa julkaisemisen Facebookissa”.

Bensavaras tuli huoltoasemalle ja teki rikoksen. Huoltoasema toteutti uhkauksensa ja levitti kuvaa ja nimeä Facebookissa.

Tarran ”yksityisoikeudellista” tavoitteleva sanamuoto ei kävellyt rikoslain yli tuomioistuimissa. Käräjäoikeus tuomitsi työntekijät yksityiselämää loukkaavasta tiedon levittämisestä, ja hovioikeus oli samaa mieltä. Tarra vertautui lähinnä yksityisen pysäköinninvalvonnan ”sopimustarroihin”, mutta nyt loukattiin ihmisen perusoikeuksia.

– Perusoikeuksia kaventavan suostumuksen antamiseen mainitulla tavalla tulee –– suhtautua pidättyväisemmin kuin yksityisoikeudellisen sopimuksen synnyttävään tahdonilmaisuun.

Varkaalle 6 000 euron saatavat

Esimiehenä toiminut nainen tuomittiin 40 päiväsakkoon, joista muodostui 4 400 euron sakkosumma. Työntekijänä tuomittu nainen joutuu maksamaan 30 päiväsakkoa eli hänen tuloillaan 660 euroa.

Naiset joutuvat korvaamaan epäillylle bensavarkaalle yhteensä 1 500 euroa vahingonkorvausta sekä noin 4 500 euroa oikeudenkäyntikuluja.

Syytetyt kertoivat hovioikeudessa lukeneensa paikallislehteä, jossa poliisin rikoskomisario oli väittänyt, että rikoksesta epäillyn kuvan julkaisu ei johda seuraamuksiin, kunhan kyse on oikeasta kohdehenkilöstä. Näkemys oli väärä.

Poliisia ohjaa tietojen julkaisussa esitutkintalaki, kun taas kansalaisia ja esimerkiksi mediaa sitoo rikoslaki. Iltalehti on aiemmin käsitellyt rikoksesta epäillyn yksityisyyden suojaa tapauksissa, joissa poliisi on jättänyt kertomatta, mistä rikoksesta etsittävää henkilöä epäillään.